宵興
作者：孔平仲
朝代：宋

paragraphs: 我眠何由安，擊鼓中夜起。
出門若秉燭，月色照千里。
屋瓦微有光，紛紛雪正委。
清寒薄駝裘，六合氣如水。
既歸整燈火，危坐閱書史。
羸僮拭眼睫，侍我色不喜。
問之强應對，固以噤口齒。
金壺澀冰澌，城上更屢死。
戍兵飽且昏，汗漫睡方美。
援桴雖賤事，其實關衆耳。
奈何司晨夕，倒錯一至此。
惟有赤幘雞，嘐嘐鳴不已。